

VLADA REPUBLIKE HRVATSKE

Zagreb, 2. siječnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o izmjenama Uredbe o graničnim prijelazima Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 9. stavka 2. Zakona o nadzoru državne granice („Narodne novine“, br. 83/13, 27/16, 114/22 i 151/22) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2023. donijela

**U R E D B U**

**o izmjenama Uredbe o graničnim prijelazima Republike Hrvatske**

**Članak 1.**

U Uredbi o graničnim prijelazima Republike Hrvatske („Narodne novine“, br. 79/13, 38/20, 68/20 i 88/22) u članku 3. stavak 4. mijenja se i glasi:

„Stalni granični prijelazi za pogranični promet su prijelazi određeni za prelazak vanjske granice sukladno pravilima režima pograničnog prometa utvrđenog sporazumom o pograničnom prometu sa susjednom trećom zemljom. Sukladno pravilima režima pograničnog prometa stanovnici pograničnog područja mogu prelaziti vanjsku granicu i preko drugih graničnih prijelaza.“.

Stavak 5. briše se.

Dosadašnji stavak 6. koji postaje stavak 5. mijenja se i glasi:

„Na stalnim graničnim prijelazima za međunarodni promet u pomorskom prometu, poslove iz svoje nadležnosti neprekidno obavlja nadležna lučka kapetanija, osim na graničnim prijelazima iz članaka 26. ove Uredbe.“.

**Članak 2.**

Iznad članka 13. naziv glave IV.„IV. GRANIČNI PRIJELAZI REPUBLIKE HRVATSKE NA GRANICI S MAĐARSKOM“ briše se.

Članci 13., 14. i 15. brišu se.

**Članak 3.**

Iznad članka 16. naziv glave V.„V. GRANIČNI PRIJELAZI REPUBLIKE HRVATSKE NA GRANICI S REPUBLIKOM SLOVENIJOM“ briše se.

Članci 16., 17., 18. i 19. brišu se.

**Članak 4.**

Članak 26. mijenja se i glasi:

„Stalni granični prijelazi za međunarodni promet putnika u pomorskom prometu su:

1. Umag
2. Pula
3. Mali Lošinj
4. Vis
5. Ubli
6. Cavtat.“.

**Članak 5.**

Članak 27. briše se.

**Članak 6.**

Članak 30.c briše se.

**Članak 7.**

Ova Uredba stupa na snagu prvoga dana od dana objave u „Narodnim novinama“.

KLASA

URBROJ: **P R E D S J E D N I K**

Zagreb, **\_\_\_\_\_\_\_\_** 2023. **mr.sc. Andrej Plenković**

**O B R A Z L O Ž E NJ E**

Na temelju članka 12. stavka 3. Zakona o nadzoru državne granice („Narodne novine“, broj: 83/13.), Vlada Republike Hrvatske je na sjednici održanoj 26. lipnja 2013. godine donijela Uredbu o graničnim prijelazima Republike Hrvatske, koja je kasnije tri puta mijenjana i dopunjavana („Narodne novine“, broj: 79/13, 38/20, 68/20 i 88/22).

Uredbom o graničnim prijelazima određeni su granični prijelazi Republike Hrvatske na granicama s trećim zemljama: Bosnom i Hercegovinom, Crnom Gorom i Republikom Srbijom; granični prijelazi na granicama s državama članicama Europske unije: Mađarskom i Republikom Slovenijom te granični prijelazi u riječnom, pomorskom i zračnom prometu.

Republika Hrvatska, do donošenja Odluke Vijeća da su u Hrvatskoj ispunjeni potrebni uvjeti za primjenu svih dijelova odgovarajuće pravne stečevine, ima obvezu primjenjivati one odredbe iz schengenske pravne stečevine koje su Ugovorom o pristupanju propisane kao obvezujuće od dana pristupanja Europskoj uniji (članak 4. stavak 1. Ugovora), dok je stavkom 2. istoga članka utvrđeno koje će se odredbe schengenske pravne stečevine u Republici Hrvatskoj primjenjivati samo na temelju navedene odluke Vijeća.

Danom stupanja na snagu Odluke Vijeća o tome da se u Republici Hrvatskoj ukida nadzor na njenim unutarnjim granicama, Republika Hrvatska će imati obvezu primjenjivati odgovarajuće odredbu članka 2. stavka 1. Konvencija o provedbi Schengenskog sporazuma od 14. lipnja 1985., kojom je propisano da se unutarnje granice mogu prelaziti na svakom mjestu bez provođenja kontrole osoba.

Slijedom toga, ovom izmjenom Uredbe o graničnim prijelazima brišu se odredbe koje se odnose na granične prijelaze na granicama s Mađarskom i s Republikom Slovenijom. Također, s obzirom na to da je veliki broj putnika u pomorskom prometu u Republiku Hrvatsku dolazio iz država članica Europske unije, kao i država pridruženih schengenskom prostoru, uplovljavanjem iz Talijanske Republike (osobe koje se nalaze na plovilu za sport i razonodu koje dolazi iz ili polazi prema luci u državi članici Schengenskog područja ne podliježu graničnoj kontroli i mogu uploviti u luku koja nije granični prijelaz), Uredbu je potrebno izmijeniti na način da se smanji broj stalnih graničnih prijelaza za međunarodni promet putnika u pomorskom prometu i da se brišu sezonski granični prijelazi za međunarodni promet putnika u pomorskom prometu, odnosno granične prijelaze Vis i Cavtat prekategorizirati kao stalne granične prijelaze za međunarodni promet putnika u pomorskom prometu.

Ova Uredba nema utjecaja na Državni proračun.